Amerika 1908. - slična Americi 2008?
Amerika je i prije sto godina bila magnet za strance, kao što je to i danas.  Upravo zbog imigracije, Amerikanci su optimističan narod,
Osma godina 21. stoljeća – može se reći da Amerika prolazi kroz razdoblje promjene i kroz razdoblje velikih izazova. Baš kao i prije 100 godina, 1908. godine. O tome kakva je bila Amerika na početku 20. stoljeća – u prilogu Adama Phillipsa. 1908. godina se Amerikancima čini kao daleka prošlost. Muškarci više ne nose polucilindre, ženske haljine ne dosežu do poda. Međutim, Jim Rasenberger, autor knjige 'Amerika 1908.', kaže da postoje i prilične sličnosti: "Pogotovo u gradovima. Tada je već bila uvedena struja, ljudi su se služili telefonom.. U većim gradovima poput New Yorka, na posao se putovalo podzemnom željeznicom. U trgovini su se kupovali artikli koji se i danas kupuju – primjerice, Coca Cola i zobene pahuljice tvrtke Kellogg...Kao i danas, Amerikanci su bili zaljubljeni u baseball." U demografskom smislu Amerika je prije sto godina bila prilično drugačija nego danas. U njoj je živjelo manje od 90 milijuna ljudi – od kojih su 90 posto bili bijelci. Danas, Sjedinjene Države imaju oko 300 milijuna stanovnika, a bijelci čine tek 75 posto stanovništva. Na početku 20. stoljeća, polovica je Amerikanaca živjela u manjim mjestima, u ruralnim dijelovima zemlje. Danas većina Amerikanaca živi ili u velikim gradovima ili u njihovim predgrađima. No, bez obzira gdje su živjeli, Amerikanci su 1908. osjećali da je pred njima novo doba, koje će definirati upravo njihova zemlja. "U to su se vrijeme događale povijesne stvari. Telefon i telegraf. Neboderi. Braća Wright su samo prije par godina predstavili prvi zrakoplov. Ljudi su osjećali da je Amerika specijalna, posebna zemlja, drugačija od ostalih" - kaže Jim Rasenberger. 1908. je predstavljen i novi model osobnog automobila, kojeg je predstavio industrijalac Henry Ford. O značaju tog događaja Jim Rasenberger kaže: "Temelji moderne Amerike u velikoj mjeri sežu do Fordova Modela T. To je bio prvi automobil kojeg su mogli priuštiti i 'obični ljudi', i zato je naravno postao vrlo popularan. Automobil je Ameriku iz korijena transformirao. Izgradila se mreža prometnica. Ljudi su se počeli seliti u predgrađa. Ideja 'brze hrane' razvila se zahvaljujući automobilu. Amerikanci su počeli odlaziti na vikende, na ljetovanja – što je također olakšao osobni automobil." 2008. godine, Amerika je znatno otvorenija zemlja – u društvenom i ekonomskom smislu. 1908. još uvijek je bio utjecajan socijalni darwinizam koji je tumačio da su siromašni manje-više sami krivi za svoj težak položaj, a da su bolest i kriminalitet nešto što je 'urođeno' nižim klasama. "Početkom 20. stoljeća postale su popularne progresivnije ideje. Manje se govorilo o 'prirodnom stanju stvari', a više o odgoju i socijalizaciji. Ljudi su postali svjesni da se situacija siromašnih može i treba popraviti – uz pomoć obrazovanja, boljih šansi za uspjeh, konačno - i bolje prehrane. Sve su to danas ideje koje smatramo normalnima, no tada su bile nove" - objašnjava Jim Rasenberger. Amerika je i prije sto godina bila magnet za strance, kao što je to i danas. Upravo zbog imigracije, Amerikanci su optimističan narod, uvjereni da za svaki problem postoji i rješenje – kaže Jim Rasenberger. No, ankete pokazuju da su 2008. Amerikanci ipak manje optimistični nego što su to bili 1908. 'Možda je to i zbog toga što su postali svjesni negativnih aspekata svih tih krasnih strojeva. 11. rujna osvjedočili smo se što su zrakoplovi u stanju učiniti, a vidjeli smo to i u dva svjetska rata. A i za automobil smo svjesni da zagađuje okoliš i da nas čini ovisnima o uvoznoj nafti..' – kaže Jim Rasenberger, autor knjige 'Amerika 1908.'